
Бүген Казан Кремлендә «Динамо – Ак Барс» чирәмдә ир-атлар хоккей клубы уенчыларын хөрмәтләделәр.

Исегезгә төшерәбез, «Динамо – Ак Барс» чирәмдә ир-атлар хоккей командасы Россия чемпионатының суперлигасында җиңү яулады.

Татарстан Республикасы Рәисе Рөстәм Миңнеханов уенчыларга, тренерлар составына һәм клуб җитәкчелегенә сәламләү сүзе белән мөрәҗәгать итте.

"Сезне Россия Чемпионаты суперлигасында искиткеч җиңүегез белән котлыйм, - диде ул. - Команда рухы һәм югары осталык, максималь нәтиҗәгә ирешү омтылышы сезгә рекордлы 21 нче Россия чемпионы титулын китерде".

Рөстәм Миңнеханов билгеләп үткәнчә, безнең команда, ил чемпионнары, шулай ук Россия Кубогы һәм Суперкубогы ияләре титулын яулап, икенче ел рәттән алтын требл ясый.

"Бу - Россия һәм Татарстан спорты өчен уникаль казаныш, - дип ассызыклады Рөстәм Миңнеханов. - 2023 ел сезонында максималь нәтиҗәләр - бөтен коллективның планлы, максатчан эш нәтиҗәсе. Команда җитәкчелегенә, уенчыларга һәм Араик Арташович җитәкчелегендәге тренерлар составына рәхмәтемне белдерәсем килә".

Татарстан Рәисе шулай ук Россия һәм республика чирәмдәге хоккей федерациясе җитәкчелегенә, клуб спонсорларына һәм «Динамо» физкультура-спорт җәмгыятьләренә рәхмәт белдерде. Ул ассызыклаганча, уртак тырышлык белән республикада күнегүләр һәм югары нәтиҗәләргә ирешү өчен мөмкин кадәр уңайлы шартлар тудырылган.

"Команданың сугышчан рухын ныгытуга сезнең гаиләләрегез, дусларыгыз, җанатарларыгыз һәм барлык татарстанлыларның даими ярдәме дә зур өлеш кертә. Команданың уңышлары - республикада чирәмдә хоккей үсешенә өстәмә этәргеч һәм үсеп килүче буын өчен яхшы үрнәк. Шунысы куанычлы, команданың күп кенә уенчылары - республика олимпиада резервы спорт мәктәбе «Динамо» тәрбияләнүчеләре. Бүген 846 бала «Динамо» республика олимпия резервы спорт мәктәбендә шөгыльләнә. Мәктәп лаеклы алмаш үстерә! Тагын бер тапкыр барыгызны да искиткеч җиңүләре белән котлыйм», - диде Рөстәм Миңнеханов.

Татарстан Рәисе «Динамо – Ак Барс» чирәмдә хоккей ир-атлар ләр клубы уенчыларына Татарстан Республикасының дәүләт бүләкләрен тапшырды.

«Динамо – Ак Барс» чирәмдә ир-атлар хоккей командасының баш тренеры Араик Маргарян җавап сүзендә: «Мин Татарстанда эшләвем белән горурланам һәм бәхетлемен», - диде.

Команда уенчылары ярдәмнәре өчен барысына да рәхмәт белдерделәр һәм киләчәктә дә җанатарларны яхшы спорт нәтиҗәләре белән сөендерәчәкләренә өметләндерделәр.
Рөстәм Миңнеханов "Динамо-Ак Барс" ир-атлар хоккей клубының җиңүләре турында: Бу - Россия һәм Татарстан спорты өчен уникаль казаныш